Santi Lazâ e Çerso

Lazâ (ò ascì Nazâ ò Nazaio) e Çerso (morti a Milan do 304) fu n doi martiri crestien, veneræ da-a Gexa catollica e da quella ortodossa

 Agiografia 
Semmo da-a biografia de sant'Ambrœuxo che lê, do 395, o trovò i corpi di doi martiri, Çerso e Lazâ, sepelii inte 'n campo a peña fœua da çittæ de Milan.

A stoia da so vitta a l'è tramandâ intregamente da-a tradiçion agiograffica, a quæ a l'antepoñe a vexenda a-o I seccolo e a fa di doi martiri i evangelizatoî de numioze localitæ de l'Itallia setentrionâ.

O Lazâ o saiæ stæto un çiten roman de famiggia ebrea e legonaio. Discippoo do Pê, o riçevette o batteximo da-o futuo pappa Lin. Pe sfuzî a-e persecuçioin contra i crestien e foscia inviao da-o Lin, o lasciò Romma e o se recò in arcuñe zone da Lombardia. O passò in particolâ a Piaxença ascì e a Milan, dond'o l'aviæ incontrao in prexon i compagni de fe' Gervaxo e Protaxo.

Succescivamente o començò l'evangelizaçion de Gallie, donde ghe fu afiao o Çerso, ch'o l'aiva a peña nœuv'anni, da 'na matroña da Gallia. O Çerso o riçevette da-o meistro l'educaçion a-a fe' crestiaña e o batteximo. Insemme proseguin inte l'œuvia de diffuxon da nœuva fe', viagiando pe-a França meridionâ e arivando a Treviri. Chì saieivan stæti arestæ e avieivan subio numioze persecuçioin. Tuttavia o Lazâ, in quanto çiten roman, o no subì de tortue, ma o vègne inviao a Romma pe subî un regolâ processo e, pe-o so  refuo de rinegâ a so fe' e sacrificâ a-i dê romoen, o fu condanao a morte. Segondo di atre fonte a condanna a morte a fu deciza da-o governatô de Vintimiggia. A ogni moddo, insemme a-o Çerso, o fu imbarcao in sce 'na nave ch'a doveiva portâli a-o largo, donde saieivan stæti cacciæ in mâ.

I doi tuttavia scampon a-a morte a caoza de 'na borasca. A lezendia a vœu che, caciæ in mâ, pigion a caminâ in sce-e ægoe. Se descadenò aloa 'na tempesta ch'a terorizò i mainæ, i quæ domandon agiutto a-o Lazâ. I ægoe se carmon subbito. A nave a saiæ infin aproâ a Zena, e chì o Lazâ e o Çerso proseguin a so œuvia evangelizatrixe inte tutta a Ligurria inti anni 66 e 67. Se spinsan da pœu scin a Milan, donde a-a fin fun arestæ e torna condanæ a morte da-o prefetto Antolin. A sentença a fu ezeguia pe degolaçion inte l'anno 76.

 Culto 
L'aregordo do Lazâ e do Çerso o se perse fin a-o ritrovamento di còrpi da parte de sant'Ambrœuxo. o grande vesco de Milan into 395 o l'ebbe un'inspiaçion, ch'a o guidò a-a rezumaçion di doi corpi assoteræ inti orti fœua çittæ. Un di corpi, degolao ma incorotto, o fu ritegnuo quello do Lazâ e o fu transportao davanti a Porta Romaña, donde ghe fu eretto una baxillica in so onô. Into lœugo do ritrovamento di osse do segondo, ritegnue quelle do Çerso, sorse un'atra baxillica.

A Gexa cattolica a-i festezza o 28 luggio, quella ortodossa o 14 otobre.

categoria:santi
Categorîa:Biografìe